b'\n_START_ARTICLE_\nWojciech Jaruzelski\n_START_PARAGRAPH_\nWojciech Witold Jaruzelski (6. juuli 1923 Kur\xc3\xb3w \xe2\x80\x93 25. mai 2014 Varssavi) oli Poola s\xc3\xb5jav\xc3\xa4elane ja poliitik._NEWLINE_Ta oli Poola Rahvaarmee \xc3\xbclemjuhataja (1983. aastast), Poola \xc3\x9chinenud T\xc3\xb6\xc3\xb6lispartei keskkomitee esimene sekret\xc3\xa4r (1981 kuni 1989), Poola peaminister (1981 kuni 1985), Poola Riigin\xc3\xb5ukogu esimees (1985 kuni 1990) ja president (1989 kuni 1990). Jaruzelski loobus v\xc3\xb5imust p\xc3\xa4rast 1989. aastal toimunud \xc3\xbcmarlauak\xc3\xb5nelusi, mille kokkulepete kohaselt viidi Poolas l\xc3\xa4bi demokraatlikud valimised._NEWLINE_1943 astus Jaruzelski N\xc3\xb5ukogude Liidus formeeritud teise Poola v\xc3\xa4kke. Aastatel 1965\xe2\x80\x9368 oli ta kindralstaabi \xc3\xbclem, seej\xc3\xa4rel kuni 1983. aastani kaitseminister. _NEWLINE_1981. aasta detsembris, mil Poolat \xc3\xa4hvardas v\xc3\xa4idetavalt N\xc3\xb5ukogude Liidu v\xc3\xa4gede sissetung, kehtestas ta riigis s\xc3\xb5jaseisukorra ja keelustas ameti\xc3\xbchinguliikumise Solidaarsus tegevuse. Jaruzelski eitas v\xc3\xa4idet, mille kohaselt ta olevat enne s\xc3\xb5jaseisukorra v\xc3\xa4ljakuulutamist palunud oma Moskva s\xc3\xb5bralt, marssal Viktor Kulikovilt, olukorra rahustamiseks s\xc3\xb5jav\xc3\xa4e sissetoomist Poolasse.'